

VLADA REPUBLIKE HRVATSKE

Zagreb, 4. listopada 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

|  |  |  |
| --- | --- | --- |
| **Predmet:** | Prijedlog odluke o izmjenama Odluke o donošenju Akcijskog plana za implementaciju preporuka OECD-a za unaprjeđenje korporativnog upravljanja u pravnim osobama u vlasništvu Republike Hrvatske i osnivanju Upravljačkog odbora za njegovu provedbu |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 1. stavka 2., članka 24. stavka 1. i 3. i članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22) Vlada Republike Hrvatske je na sjednici održanoj \_\_\_\_\_\_\_\_\_\_\_ 2023. donijela je

**O D L U K U**

**izmjenama Odluke o donošenju Akcijskog plana za implementaciju preporuka OECD-a za unaprjeđenje korporativnog upravljanja u pravnim osobama u vlasništvu Republike Hrvatske i osnivanju Upravljačkog odbora za njegovu provedbu**

**I.**

U Odluci o donošenju Akcijskog plana za implementaciju preporuka OECD-a za unaprjeđenje korporativnog upravljanja u pravnim osobama u vlasništvu Republike Hrvatske i osnivanju Upravljačkog odbora za njegovu provedbu, KLASA: 022-03/21-07/242, URBROJ: 50301-05/27-21-3 od 7. listopada 2021., točka III. stavak 1. podstavak 1. mijenja se i glasi:

„ - predstavnik Ministarstva financija, na razini državnog tajnika, a koji je predsjednik

Upravljačkog odbora“.

U točki III. stavak 1. podstavak 3. mijenja se i glasi:

„- predstavnik Ministarstva prostornoga uređenja, graditeljstva i državne imovine, na razini državni tajnik“.

**II.**

U točki IV. stavak 1. podstavak 6. mijenja se i glasi:

Upravljački odbor obavlja sljedeće poslove:

„ - redovito prati provedbu Akcijskog plana te Vladi Republike Hrvatske jednom godišnje,

a po potrebi i češće, putem Ministarstva financija podnosi izvješće o provedbi te

eventualni prijedlog izmjena i dopuna Akcijskog plana“.

**III.**

U točki VII. stavak 1. mijenja se i glasi:

„Ministarstvo financija obavlja administrativne i tehničke poslove za Upravljački odbor.“.

**IV.**

U točki VIII. stavci 1. i 2. mijenja se i glasi:

„Tijela državne uprave iz točke III. stavka 1. ove Odluke izvijestit će Ministarstvo financija pisanim putem o imenovanju članova te njihovih zamjenika u Upravljački odbor, u roku od osam dana od dana stupanja na snagu ove Odluke“.

„Nositelji provedbe pojedinih aktivnosti izvijestit će Ministarstvo financija pisanim putem o službenicima koji će operativno biti zaduženi za provedbu pojedinih aktivnosti, u roku od osam dana od dana stupanja na snagu ove Odluke.“.

**V.**

Zadužuje se Ministarstvo financija da o donošenju ove Odluke izvijesti nadležna tijela uključena u provedbu Akcijskog plana te da objavi ažuriran Akcijski plan u odnosu na aktivnosti u tijeku s potrebnim produljenjem roka, na svojim mrežnim stranicama.

**VI.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_2023.

PREDSJEDNIK

mr. sc. Andrej Plenković

**OBRAZLOŽENJE**

Stupanjem na snagu Zakona o izmjenama Zakona o ustrojstvu i djelokrugu tijela državne uprave („Narodne novine“ br. 21/2023) od 23. veljače 2023. Ministarstvo financija preuzelo je poslove, opremu, pismohranu i drugu dokumentaciju, sredstva za rad, financijska sredstva te prava i obveze Ministarstva prostornoga uređenja, graditeljstva i državne imovine u dijelu koji se odnosi na ostvarivanje vlasničke politike u pravnim osobama od posebnog interesa za Republiku Hrvatsku sukladno ustrojstvu i djelokrugu propisanim cit. Zakonom.

Slijedom navedenog, Ministarstvo financija predlaže Vladi Republike Hrvatske, izmjene cit. Odluke u odnosu na institucionalni prijenos nadležnosti s Ministarstva prostornoga uređenja, graditeljstva i državne imovine na Ministarstvo financija Republike Hrvatske, na način kako je navedeno u ovom Prijedlogu odluke o izmjenama Odluke o donošenju Akcijskog plana za implementaciju preporuka OECD-a za unaprjeđenje korporativnog upravljanja u pravnim osobama u vlasništvu Republike Hrvatske i osnivanju Upravljačkog odbora za njegovu provedbu.